આટલી પ્રાથમિક જાણકારી મેળવ્યા પછી હવે લક્ષદ્વીપની સફર શરૂ કરીએ. જો તમે ઝડપી મોટરકાર, નીયોન લાઈટ્સની ઝાકઝમાળ અને અન્ય શહેરી સાહ્યબીની આશા રાખી લક્ષદ્વીપ જશો તો નિરાશા સિવાય બીજું કંઈ નહીં મળે. પણ કુદરતને નિર્ભેળ સ્વરૂપમાં માણવા તમામ ઈન્દ્રિયોને સતેજ રાખીને લક્ષદ્વીપ જશો તો જિંદગીભરનું સંભારણું સાથે લઈને આવશો. કારણ, અહીં હરિયાળી નાળિયેરીનાં ઝુંડ, ઘેરાયેલા સમુદ્રના પાણીથી બનેલા શાંત લગુન (સરોવર) અને ક્ષિતિજ સુધી વિસ્તરતા સૂર્યપ્રકાશથી તરબોળ સમુદ્રકિનારાઓ આવેલા છે. લક્ષદ્વીપના જે દસ ટાપુઓ પર માનવ વસવાટ છે તે પણ બહારી દુનિયાની અસરોથી અલિપ્ત રહી શક્યા છે એટલે અહીં નિસર્ગ બિલકુલ અણિશુદ્ધ પરિશુદ્ધ સ્વરૂપે માણવા મળે છે.